7.2.2023.
LV
Eiropas Savienības Oficiālais Vēstnesis
C 47/127 Trešdiena, 2022. gada 6. jūlijs
58. atzinīgi vērtē iniciatīvas kultūras un jaunatnes jomā, piemēram, ikgadējo pārrobežu mākslas festivālu “Mirëdita, Dobar dan!”, ar kuru tiek popularizēta mākslinieku un aktīvistu sadarbība Kosovā un Serbijā; mudina Kosovas un Serbijas iestādes, tostarp vietējā līmenī, turpināt izmantot šādas pozitīvas iniciatīvas un kultūras mantojumu kā līdzekli dažādu kopienu vienošanai; mudina izveidot daudznacionālu un daudzvalodu sabiedrisko raidorganizāciju, kas, sekojot ARTE piemēram, veicinātu mieru un izlīgumu starp Rietumbalkānu valstīm;
59. prasa ES vēl vairāk stiprināt sadarbību ārpolitikas un drošības jomā, publisko diplomātiju un starptautiskās partnerības nolūkā panākt progresu izlīguma jomā; atzinīgi vērtē ES sabiedroto atjaunināto apņemšanos, jo īpaši ASV, Apvienotās Karalistes un Vācijas īpašo sūtņu Rietumbalkānos iecelšanu; prasa viņiem cieši sadarboties un koordinēt darbību ar ES sūtni, lai palielinātu ietekmi un sniegtu saskaņotas konsultācijas un atbalstu;
60. atzīst Starptautisko spēku Kosovā (KFOR) un iesaistīto valstu būtisko devumu drošas un stabilas vides visiem Kosovas iedzīvotājiem izveidē un uzturēšanā un Rietumbalkānu eiroatlantiskās integrācijas veicināšanā; atgādina, ka KFOR, kas nodrošina konsultācijas, apmācību un spēju veidošanu, ir būtiska nozīme Kosovas drošības spēku turpmākajā attīstībā;
61. aicina Komisiju un ES biroju Kosovā pielikt lielākas pūles, lai uzlabotu ciešākas ES un Kosovas partnerības pamanāmību un popularizētu šīs partnerības nozīmi, ar to saistītos centienus un tās sniegtos ieguvumus;
Sociālekonomiskās reformas
62. atzinīgi vērtē Kosovas ekonomiskās izaugsmes pozitīvo attīstību; atzinīgi vērtē to, ka Kosova gūs labumu arī no ES digitālā vienotā tirgus, ņemot vērā digitalizācijas ievērojamo potenciālu Kosovas ekonomikas attīstībā;
63. atzinīgi vērtē valdības veiktos pasākumus, kuru mērķis ir ierobežot ēnu ekonomiku; tomēr pauž nožēlu par to, ka Kosovas plašā mēroga ēnu ekonomika joprojām kavē tās privātā sektora attīstību; norāda, ka ir izstrādāta stratēģija un attiecīgs rīcības plāns ēnu ekonomikas cēloņu novēršanai, taču prasa šo stratēģiju un plānu īstenot efektīvāk; norāda, ka personīgie naudas pārvedumi veido ievērojamu Kosovas IKP procentuālo daļu;
64. pauž atzinību Kosovai par tās sekmīgi īstenoto Covid-19 pandēmijas pārvaldību, tostarp vakcinācijas procesu; atzinīgi vērtē to, ka Kosova ir iegādājusies vienīgi ES, Apvienotās Karalistes un ASV ražotas un sertificētas Covid-19 vakcīnas un ka turpinās darbs, lai Kosova varētu pretendēt uz Eiropas digitālo Covid sertifikātu;
65. atzinīgi vērtē valdības veiktos ārkārtas pasākumus un 25 000 jaunu darbvietu radīšanu, izmantojot atveseļošanas pasākumu kopumu; tomēr uzsver, ka palīdzība pandēmijas visvairāk skartajām grupām bija ierobežota; mudina Kosovu sniegt mērķtiecīgu ar pandēmiju saistītu pagaidu fiskālo atbalstu neaizsargātām mājsaimniecībām un uzņēmumiem; uzsver, ka atveseļošanās pēc pandēmijas lielā mērā būs atkarīga no iestāžu spējas risināt strukturālās problēmas un no ekonomikas atbalsta pasākumu kopuma efektīvas īstenošanas;
66. atzinīgi vērtē Covid-19 makrofinansiālās palīdzības paketes izmaksu, kuras mērķis ir mazināt pandēmijas ietekmi uz ekonomiku un saglabāt makroekonomisko stabilitāti, kā arī 14,2 miljardu EUR mobilizēšanu no IPA III, lai palīdzētu Rietumbalkānu partneriem izpildīt dalībai Eiropas Savienībā noteiktās prasības;
67. uzsver, ka ekonomikas atveseļošanai un sabiedrības attīstībai joprojām ir svarīgi īstenot gan fundamentālas, gan strukturālas reformas, jo centieni apkarot korupciju, uzlabot tiesiskumu, palielināt pārredzamību un stiprināt iestādes un sociālo dialogu arī palīdzēs piesaistīt valstij ārvalstu tiešās investīcijas; aicina Kosovu turpināt saskaņot savus tiesību aktus ar ES acquis vienotā tirgus jomā un aicina Kosovas iestādes un Komisiju turpināt atbalstīt mazos un vidējos uzņēmumus, lai attīstītu spēcīgāku un noturīgāku ekonomiku;
68. uzsver, ka nepietiekama un nestabila elektroenerģijas piegāde ir viens no Kosovas konkurētspējas ierobežojumiem un ka energoapgādes drošības trūkums rada ievērojamas izmaksas uzņēmumiem un ir būtisks šķērslis kvalitatīvu ārvalstu tiešo investīciju piesaistīšanai; mudina Kosovu pastiprināt centienus izmantot energoefektivitātes potenciālu;